CELEX: 62014CN0319
Language: el
Date: 2014-07-03 00:00:00
Title: Υπόθεση C-319/14: Αίτηση προδικαστικής αποφάσεως την οποία υπέβαλε το Hoge Raad der Nederlanden (Κάτω Χώρες) στις 3 Ιουλίου 2014 — B&S Global Transit Center BV κατά Staatssecretaris van Financiën

15.9.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 315/39
            
         Αίτηση προδικαστικής αποφάσεως την οποία υπέβαλε το Hoge Raad der Nederlanden (Κάτω Χώρες) στις 3 Ιουλίου 2014 — B&S Global Transit Center BV κατά Staatssecretaris van Financiën
   (Υπόθεση C-319/14)
   2014/C 315/63
   Γλώσσα διαδικασίας: η ολλανδική
   
      Αιτούν δικαστήριο
   
   Hoge Raad der Nederlanden
   
      Διάδικοι στην υπόθεση της κύριας δίκης
   
   
      Αναιρεσείουσα: B&S Global Transit Center BV
   
      Αναιρεσίβλητος: Staatssecretaris van Financiën
   
      Προδικαστικά ερωτήματα
   
   
               1)
            
            
               Έχουν τα άρθρα 203 και 204 του κοινοτικού τελωνειακού κώδικα (1) σε συνδυασμό με το άρθρο 859 (ειδικότερα, το σημείο 6) του κανονισμού εφαρμογής (2) την έννοια ότι, όταν το τελωνειακό καθεστώς εξωτερικής κοινοτικής διαμετακομίσεως δεν έληξε, αλλά κατατέθηκαν έγγραφα τα οποία αποδεικνύουν ότι τα εμπορεύματα εξήλθαν από το τελωνειακό έδαφος της Ένωσης, η μη λήξη αυτή δεν επιφέρει τη γένεση τελωνειακής οφειλής λόγω διαφυγής από την τελωνειακή επιτήρηση κατά την έννοια του άρθρου 203 του ΚΤΚ, αλλά κατ’ αρχήν επιφέρει τη γένεση τελωνειακής οφειλής βάσει του άρθρου 204 του ΚΤΚ;
            
         
               2)
            
            
               Έχει το άρθρο 859, σημείο 6, του κανονισμού εφαρμογής την έννοια ότι η διάταξη αυτή αφορά μόνο τη μη τήρηση (μιας εκ) των υποχρεώσεων που συνδέονται με την (επαν)εξαγωγή εμπορευμάτων όπως ορίζονται στα άρθρα 182 έως 183 του κοινοτικού τελωνειακού κώδικα; Ή η έκφραση «χωρίς να έχουν τηρηθεί οι αναγκαίες διατυπώσεις» έχει την έννοια ότι με τον όρο «αναγκαίες διατυπώσεις» νοούνται επίσης οι διατυπώσεις που πρέπει να τηρηθούν πριν την (επαν)εξαγωγή προκειμένου να λήξει το τελωνειακό καθεστώς στο οποίο υπήχθησαν τα εμπορεύματα;
            
         
               3)
            
            
               Αν το τελευταίο ερώτημα χρήζει καταφατικής απαντήσεως, έχει το άρθρο 859, αρχή και τρίτη περίπτωση, του κανονισμού εφαρμογής την έννοια ότι η μη τήρηση των κατά το δεύτερο ερώτημα διατυπώσεων δεν εμποδίζει σε μια περίπτωση όπως η παρούσα –όπου βάσει εγγράφων αποδεικνύεται ότι τα εμπορεύματα εξήλθαν από το τελωνειακό έδαφος της Ένωσης κατόπιν μεταφοράς εντός της Ένωσης– τη δυνατότητα να θεωρηθεί ότι πληρούται η προϋπόθεση να «έχουν διεκπεραιωθεί εκ των υστέρων όλες οι διατυπώσεις που απαιτούνται για τη διευθέτηση της κατάστασης του εμπορεύματος»;
            
         
      (1)  Κανονισμός (ΕΟΚ) 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (EE L 302, σ. 1).
   
      (2)  Κανονισμός (EΟΚ) 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (EΟΚ) 2913/92 του Συμβουλίου για τη θέσπιση του κοινοτικού τελωνειακού κώδικα (ΕΕ L 253, σ. 1).